VIDEO Ludovic Orban confirmă că el e propunerea PNL de premier. Despre continuarea negocierilor cu UDMR pentru moțiunea de cenzură: ”Încercarea moarte n-are”

Liderul PNL, Ludovic Orban, a declarat vineri la Alba Iulia că negocierile cu UDMR continuă și a făcut un apel la adresa parlamentarilor maghiari, prin care le-a cerut să voteze în conformitate cu voința celor care i-au trimis în Parlament. Orban a confirmat totodată că propunerea de premier a PNL este chiar el.

Întrebat cine e propunerea PNL pentru postul de premier, în eventualitatea căderii guvernului Dăncilă, Orban a spus: ”Decizia Partidului Național Liberal este foarte clară, a fost luată în Consiliul Național, candidatul la funcția de premier este președintele partidului”.

În context, Orban a vorbit și despre un buget alternativă realizat de PNL pentru anul 2019 care ar cuprinde, printre altele, acordarea a 6% din PIB către investiții, în condițiile în care Guvernul României nu a înaintat proiectul de buget de stat, la o lună de la expirarea termenului legal. ”Este o încălcare gravă a legii săvârșită de guvernul Dragnea – Dăncilă – Tăriceanu, că nu poți să zici că avem un guvern, avem o colecție de slugi care execute ordinele unor lideri politici, care nu dețin puterea informală” a declarat Orban.

Legat de negocierile cu UDMR, acesta a spus că liberalii sunt în continuare în discuții cu liderii maghiarilor, dar s-a ferit să evalueze direct șansele aceste moțiuni, spunând la un moment dat că ”încercarea moarte n-are”.

”Ne vom bate până la momentul votului la moțiunea de cenzură să convingem cât mai mulți parlamentari să voteze această moțiune pentru a crește șansele de adoptare (…) Am purtat discuții și purtăm în continuare cu cei de la UDMR și îmi exprim încrederea că parlamentarii UDMR vor face ceea ce dorește electoratul care i-a votat, vor acționa în conformitate cu voința electoratului maghiar” a spus Ludovic Orban.

Acesta a adăugat că printre maghiari, cota de încredere în Liviu Dragnea este de 4 %, potrivit unui sondaj realizat chiar de UDMR. ”Nu îl mai suportă, la fel cum 95% din populația României nu îl mai suportă pe Dragnea și ar vrea să pună punct acestui regim nenorocit care face un rău imens României. Mă aștept ca parlamentarii să acționeze în conformitate cu voința celor care i-au trimis în Parlament” a mai spus liderul PNL.

Șeful liberalilor a fost prezent la Alba Iulia, unde, alături de Raluca Turcan și Mircea Hava, au fost prezenți la o întâlnire a reprezentanților PNL din regiunea de dezvoltare Centru, prilej cu care au adoptat o rezoluție cu o serie de proiecte de infrastructură mare, denumite ”soluția liberal pentru dezvoltarea județelor din Centrul României”.

Foto: Ludovic Orban la Alba Iulia, alături de Raluca Turcan și Mircea Hava (Foto: Ovidiu Hategan)